**Хөрмәтле Сергей Димитриевич, катнашучылар!**

**Безнең җирлекктә 4 авыл - Тарлау, Ядегәр, Югары Шәмәрдән, Түбән Шәмәрдән авылларында 1032 кеше яши.2017 елда13 бала дөньяга килде (2016 елда 14), 8 кеше вафат булды (2016 елда -8), 16 яшь гаилә төзелде (2016 елда – 5). Безнең бурыч – җирлек халкына туганнан алып соңгы көненә кадәр яшәү өчен шартлар тудыру, беренче чиратта аларның тынычлыгын, иминлеген тәэмин итү. Отчет елында җирлегебездә 12**

**җинаять теркәлде, бу безенең өчен күп. Җинаятьләрне киметү яисә булдырмау өчен төрле чарасын күрәбез. Беренче чиратта халыкны эш белән тәэмин итәргә, сыйфатлы хезмәт күрсәтергә һәм булган барлык ял итү урыннарының максималь эшләвенә ирешергә омтылабыз.**

**Халыкның эш белән тәэмин ителүенә килгәндә, - 493 кеше - җирлек территориясендәге учреждениеләрдә хезмәт күрсәтә.**

**Барлыгы җирлектә 5 КФХ, 9 шәхси эшмәкәр эшләп килә. Җирлектәге шәхси эшмәкәрләр 40 ка якын кешене эш белән тәэмин итәләр. Гомумән, җирлектәге халык тулысынча диярлек эш белән тәэмин ителгән.**

**Бүгенге көндә шәхси хуҗалыкларда 564 мөгезле эре терлек асрала (бу 2016 елга караганда 135 башка артык), шуларның 238 сыер. 2016 ел белән чагыштырганда баш саны 35 кә арткан. Сарык-кәҗәләр 251 данә, кош-корт 1145, умарта 140 баш исәпләнә. Кош - корт асраучы хуҗалыкларга ярдәм йөзеннэн 50 баштан 100 башка кадәр каз, үрдәк, ат асраучы 7 хужалыктан субсидиягә документлар тапшырылды. Каралты-кура зурайту өчен 3 һәм аннан күп баш савым сыеры асраучы 1 хуҗалык 200 000 сум күләмендә субсидиягә ия булды. Бүгенге көндә сыер асрау өчен мини ферма эшләнгән.**

**2017 елда 7470,53 ц сөт җыелып дәүләткә тапшырылды. Тапшарылган сөткә барлыгы 12 760 889 сум акча түләнгән (уртача бәя 17,05 сум). Бүгенге көндә гыйнвар аена 16 сум 50 тиеннән исәп-хисап ясалды.**

**Жирлектә яшәүче халыкка 9 кибет, 1 мәдәният йорты, 1 клуб, 1 китапханә, 1 фельдшерлык – акушерлык пункты, 1 почта бүлекчәсе, 81 укучысы булган 1 урта һәм 5 укучысы булган башлангыч мәктәп, 2 балалар бакчасы хезмәт күрсәтә. Түбән Шәмәрдән балалар бакчасында 17, Ядегәр балалар бакчасында 30 бала тәрбияләнә. Бүгенге көндә Ядегәр җирлегендә мәктәпкәчә яшьтәге 112 бала (прописка буенча) бар.**

**Ядегәр урта мәктәбе җирлек белән бик тыгыз элемтәдә эшли. Безнең барча чаралар да мәктәп белән берлектә башкарыла. Коллективларына зур рэхмәтебезне белдерәм. Район һәм Республика алдында казанышлары да күп. Олимпиадалар, конкурслар, ярминкәләр, спорт дисеңме барысында да актив катнашып призлы урыннар яулыйлар.**

**2017 елда Белем бирү объектларын төзү буенча Республика программасы нигезендә Ядегәр авылында 50 балага исәпләнгән балалар бакчасы төзелеп килә. Тарлау авылында халыкка сәүдә хезмәте күрсәтүче кибет бүгенге көндә ябылды. Аренда хакы кыйммәт булу сәбәпле әлеге кибетне алып эшләүче кеше юк. Ләкин авылга Райпо системасының күчмә сәүдә итү машинасы график белән килеп сату итәчәк.**

**2 авылда да мәдәният йортлары эшләп тора. Барлык бәйрәм чаралары тиешле дәрәҗәдә уздырыла, мастер-класслар оештыру эш тәҗрибәсенә кертелә. 2017 елда 75 мәдәни чара үткәрелгән.**

**Ядегәр авылы мәдәният йорты “Төзекләндерү һәм яшелләндерү буенча иң яхшы мәдәният учреждениесе” номинациясендә 2 дәрәҗә диплом белән бүләкләнде. Территория һәм биналарны Яңа елга иң яхшы бизәү буенча район конкурсында Ядегәр авылы мәдәният йорты мәдәният учреждениеләре арасында 1 урын, Югары Шәмәрдән авыл клубы авыл клублары арасында 1 урын яуладылар. Җитәкчеләре “Озак еллар намуслы хезмәте өчен Кукмара муниципаль районы мактаулы грамотасы”на ия булдылар.**

**Ядегәр авылы мәдәният йортында шулай ук китапханә эшли. Яшьләрне, балаларны китапханәгә тарту өчен алар белән берлектә китап укучылар конференцияләре, телдән журналлар, төрле кичәләр үткәрелә, кино, мультфильмнар күрсәтелә.**

**Җирлек буенча 227 өлкән кеше яши. Бөек Җиңүнең 72 еллыгын билгеләп үттек. Ядегәр авылы мәктәбе белән берлектә үлемсез полк оештырылып, митинг югары дәрәҗәдә үтте. Безнең җирлектә 2017 елда 16 (2018 елда 15 калды) тыл ветераны һәм ирләре сугышта һәлак булган 4 апабыз (2018 елда 3 калды) бар. Шуларның бәйрәмгә 4 се генә килә алды. Шулай ук бу көнне бәйрәмгә үзләренең истәлекләре белән уртаклашырга хәрбиләребез дә килгән иде. Алар арасында Чечня, Афганистан, Чернобыльдә катнашкан кешеләребез дә бар. Бәйрәмгә Гафият абый Гарифуллинның оныклары кайткан иде. Митингтан соң бәйрәм чәй табыны артында дәвам итте.**

**Июль аенда халкыбызның иң олы бәйрәмнәренең берсе Сабантуй бәйрәме үткәрелде. ООО “Восток” хуҗалыгы, Ядегәр урта мәктәбе, мәдәният йортлары белән берлектә, иганәчеләребез ярдәме белән бәйрәм тиешле дәрәҗәдә уздырылды. Тарлау авылында август аенда авыл халкы һәм иганәчеләребез көче белән “Авыл көне” оештырылды.**

**Бүгенге көндә жирлекнең 4 авылында да мәчетләребез эшләп тора. Һәр авылның мәчетендә дини гыйлем алу оештырылган.**

**Дини бәйрәмнәрдә, жомга намазлары вакытында мәчетләрдә авылдашлар күп жыела. Мәчетләргә йөрүчеләребез ел саен арта бара. Яшьләр дә җомга намазларын калдырмый.**

**Ураза аенда мәчетләребездә Ифтар ашлары, Мәүлид бәйрәмнәре үтте. Ел дәвамында Коръән, вәгазьләр, догалар уку бәйрәмнәре үткәрелә, күрше авыллар белән бәйләнешләр булдырыла. Авылыбыз мәчетләрендә Кукмара мөхтәсибәтенең “Дәгъвәт” бүлегеннән килгән хәзрәтләр вәгазь укый. Җирлегебез халкы бу вәгазьләрдә бик теләп катнаша.**

**Яз һәм көз айларында 4авыл зиратында да чистарту, төзекләндерү өмәләре үткәрелде. Зиратлар авыл халкы ярдәме белән тәртиптә тотыла, ел дәвамында күзәтелә.**

**Шулай ук җирлегебез ел дәвамынды оештырылган ярминкәләрдә дә теләп катнаша.**

**Җирле мәсьәләләрне хәл иткәндә дә безнең халык актив. 2017 елда гына да халыктан 500 сумнан 382 000 мең сум үзара салым акчасы җыеп, Республика бюджетыннан 1 534 400 сум акча бирелде. 1 916 400 сум үзара салым акчасына түбәндәге эшләр эшләнде:**

* **Тарлау, Ядегәр, Түбән Шәмәрдән, Югары Шәмәрдән авылларында 812 400 сумлык юллар салынды;**
* **Авылларда 22 956,60 сумга урам утлары светодиод лампаларга алыштырылды;**
* **Ядегәр һәм Югары Шәмәрдән авылларында 227 535 сумга 3 янгын гидрантлары куелды;**
* **12 465 сумга янгын шлангасы, 50 000 сумга ритуаль хезмәтләр (зиратлар) өчен кирә-яраклар алынды;**
* **Ядегәр (278583,33 сум) һәм Түбән Шәмәрдән авылларына(283 333,33сум)су башнялары кайтартылды. Бу башняларны 2018 елда утыртып кулланылышка тапшырасы бар.**
* **су башнясына насос алынды (68 600 сум).**

**Салымнарга килгәндә, 2017 елда физик затлар милкенә 140 578 сум 33 тиен (үтәлеш 107 %), физик затларның җир салымы 208 1347 сум 97 тиен (үтәлеш 123 %) җыелган.**

**Спиртлы эчемлекләргә килгәндә, бер кеше башына 2017 елда 6,02 литр спиртлы эчемлек кулланылган (үтәлеш 57 %).**

**Ядегәр урта мәктәбе территориясендә федераль программа нигезендә кайтарылган спорт мәйданчыгы эшли. Балаларыбыз һәрдаим мәйданчыкта баскетбол, волейбол уйныйлар. Татарстан Республикасы Министрлар Кабинетының 29.08.2013 №614 карары нигезендә Татарстан Республикасы авыл җирлекләренә грантлар бирү буенча Республика конкурсында Ядегәр авыл җирлеге җиңүчеләрнең берсе дип табылды. Грант акчаларына Ядегәр авылында җирлек халкы өчен “Ял паркы” төзелде. Мәйданчык мәктәп, мәдәният йорты, балалар бакчасы хезмәткәрләре һәм әти-әниләр көче белән корылды. Кору өчен каралган акчага өстәмә инвентарь алынды. Анда балалар өчен уен мәйданчыгы, яшьләребез һәм олыларыбыз өчен төрле-төрле тренажерлар куелды. Парк һәрвакыт җанлы:балалар тавышы өзелми, авыл халкы да читтә калмый.**

**Шулай ук Татарстан Республикасы программасы буенча Ядегәр авылында урнашкан су саклагыч буасы төзекләндерелде.**

**Спонсорларыбыз ярдәмендә эшләнелгән “Сәвия” чишмәсе дә тынып тормый. Көянтә-чиләк белән суга йөрүче кызларыбыз да ешая. Җирлегебез халкы, кайткан кунаклар, юлчылар чиста су “Сәвия” чишмәсе суын эчүне сәламәтлеккә файдалы дип әйтәләр. Спонсорлар ярдәме белән суның составы махсус лабораториядә тикшерелде һәм мәгълүматы чишмә янына беркетелде.**

**Агымдагы елның кышында җирлегебездә авыл халкы яңа спорт төре “скандинавия йөрүе”белән мавыгып китте. Бигрәк тә авылыбызның өлкәннәре – әбиләребез тартылды. Әбиләребезгә район башлыгы инициативасы белән таяклар бүләк ителде, бәйрәм кичәсендә тапшырылды. Көн саен авылыбыз урамнарында таяк белән йөргән әбиләребез ешая, аларның саны 30 дан артып китте.**

**Яңа ел алдыннан хоккей мәйданчыгы яңа урынга күчереп салынды. 13 январь көнне бу мәйданчык ачу тантанасыннан соң яңа сулыш белән эшли башлады. Балалар, авыл яшьләре хоккей уйный, тимераякта йөри, тау шуалар. Олылар да калышмый, итекле хоккей уйныйлар.**

**Берничә ел дәвамында Ядегәр җирлеге халкы шахмат уены белән мавыга. 17 январь көнне Ядегәр авылы урта мәктәбендә Сабитов Фәһим Фатыйх улы призына район күләмендә шахмат уеннары үткәрелде. Призлы урыннарның күбесен үзебезнең укучыларыбыз яулады.**

**28 гыйнвар көнне авылыбызның Большов Марсель Николаевич истәлегенә хоккей турниры үткәрелде. Село-Чура һәм Вахит җирлекләреннән дә хоккей командалары катнашты.**

**3 февраль көнне җирлегебез көрәшчеләре районыбызда район башлыгы призына үткәрелгән милли көрәштә командалар арасында 2 урынны яулап кайттылар.**

**Барлык мәктәп укучылары, хезмәткәрләре, авылыбыз яшьләре һәм өлкәннәре барлык спорт ярышларында да теләп катнашалар. Барчагызга да рәхмәт.**

**Без балаларыбызны, авыл яшьләрен, өлкәннәрне спорт, җәмәгать һәм мәдәният эшләренә тартып, дөньядагы бүгенге тискәре вәзгыятьтән, җинаятьчелектән йолып алырга, сәламәтлекләрен ныгытырга ярдәм итәргә тиешбез. Шул вакытта гына безнең җирлегебезнең, районыбызның, гомумән, дәүләтебезнең киләчәге булыр дигән сүз.**

**Җирлегебезнең яхшы яклары белән беррәттән проблемалы яклары да бар. Җирлегебездә даими эчкечелек белән шөгыльләнүчеләр дә, социаль яктан куркыныч гаилә дә бар. Бу гаиләнең балигъ булмаган балалары хәзерге көндә балалар йортларына урнаштырылды. Ләкин без алар өстендә даими эшләп торабыз. Бер эчкече наркология үзәгенә салынды. Дәваланып кайткач уңай якка үзгәрер дип өметләнәбез.**

**Ядегәр авылының Ленин урамы 38 йорттан алып 53 йортка кадәрге электр линиясендә проблемалар булу сәбәпле (җилле көнне ут сүнә), Кукмара районының электрлар челтәре директоры Зиннатуллин Илшат Габдулла улы чакыртылды. Бу проблема 2 атна эчендә каралачагын җиткерде.**

**Алга таба эшлисе эшләр, үтисе бурычлар бик күп. Югары Шәмәрдән авылына клуб эшләтү, кечкенә генә уен мәйданчыгы булдыру; Түбән Шәмәрдән авылында башлангыч мәктәп, балалар бакчасы бинасын төзекләндерү, кечкенә генә уен мәйданчыгы булдыру;Тарлау авылында уен мәйданчыгы булдыру; Ядегәр авылында хоккей мәйданчыгы урнашкан урынны спорт белән шөгыльләнү урынына әверелдерү: заманча яктыртылган чаңгы трассасы эшләү, ял итү (набережный) урыны ясау. Җирлегебезне “Чиста су программасына” кертеп су юлларын карау зур бурыч булып тора. Бу эшләрне әкренләп программаларга кертеп, тиешле дәрәҗәдә үтәп чыгарга язсын иде. Хөрмәтле Сергей Димитриевич! Ядегәр җирлеге халкының Сезгә зур үтенече бар. Югары Шәмәрдәнгә килә торган юлны балалар автобусы авылга төшә торган итеп ремонт ясатасы иде. Балаларның иминлеге, сәламәтлеге өчен борчылабыз.**

**Сүземне төгәлләп, Программаларга керергә ярдәм иткәнегез өчен, район җитәкчелегенә зур рәхмәтебезне белдерәбез. Шулай ук җирлегебезне үстерүдә үз көчләрен куйган һәрбер авыл халкына, иганәчеләребезгә бик зур рәхмәтемне җиткерәм. Дөньяларыбыз тыныч, еллар имин булсын. Игътибарыгыз өчен зур рәхмәт!**